## Odluka Ustavnog suda Republike Hrvatske broj: U-IIIA-3371/2009 od 17. rujna 2009.

### NN 127/2009 (22.10.2009.), Odluka Ustavnog suda Republike Hrvatske broj: U-IIIA-3371/2009 od 17. rujna 2009.

127 22.10.2009 Odluka Ustavnog suda Republike Hrvatske broj: U-IIIA-3371/2009 od 17. rujna 2009.

USTAVNI SUD REPUBLIKE HRVATSKE

3142

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio I. B. iz Z., kojeg zastupaju M. P. i T. P., odvjetnici u Z., na sjednici održanoj 17. rujna 2009., jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-x-332/09 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe I. B. iz Z., H. s. 28, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 5.700,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 14. ožujka 2008. podnio zahtjev za zaštitu prava na suđenje u razumnom roku zbog dugotrajnosti postupka, koji se u parničnom predmetu radi naknade štete vodi u povodu izjavljene revizije pred Vrhovnim sudom Republike Hrvatske pod brojem: Rev-x-332/09, smatrajući da mu je povrijeđeno ustavno pravo na donošenje sudske odluke u razumnom roku.

Vrhovni sud donio je 18. lipnja 2009. rješenje broj: Gzp-1207/08-6, kojim se oglasio nenadležnim za postupanje u tom predmetu te je ustupio spis »nadležnom Ustavnom sudu RH na daljnji postupak«, obrazlažući to time što odredbama članka 27. Zakona o sudovima (»Narodne novine« broj 150/05. i 16/07., u daljnjem tekstu: ZS) nije regulirana situacija u kojoj je zahtjev podnesen kad je do povrede prava na suđenje u razumnom roku došlo tijekom postupka pred Vrhovnim sudom pa smatra da je bilo potrebno primijeniti odredbu članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst, u daljnjem tekstu: Ustavni zakon). Naime, podnositelj je 10. lipnja 2009. Vrhovnom sudu izjavio reviziju protiv presude Županijskog suda u Zadru broj: Gž-1085/08 od 3. veljače 2009., kojom je odlučeno o žalbi protiv presude Općinskog suda u Zadru broj: P-1926/99 od 16. travnja 2008.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Zadru broj: P-1926/99 (ranije P-362/95), utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Podnositelj je 3. ožujka 1995. podnio tužbu Općinskom sudu u Zadru protiv tuženika Ministarstva obrane Republike Hrvatske, radi naknade štete.

Podnositelj je Županijskom sudu u Zadru 27. travnja 2006. podnio zahtjev za zaštitu prava na suđenje u razumnom roku. Županijski sud u Zadru je 5. lipnja 2006. donio odluku broj: Gzp-40/06, kojom je usvojio zahtjev podnositelja, naložio Općinskom sudu u Zadru da u predmetu koji se pred tim sudom vodi pod brojem: P-1926/99, donese odluku u roku od šest (6) mjeseci i odredio podnositelju primjerenu naknadu u iznosu od 25.000,00 kuna za utvrđenu povredu ustavnog prava na suđenje u razumnom roku. U toj odluci Županijski sud u Zadru razmatrao je razdoblje od 3. ožujka 1995. do 5. lipnja 2006. (dan donošenja odluke Županijskog suda u Zadru).

Općinski sud u Zadru donio je 16. travnja 2008. presudu broj: P-1926/99.

Spis je povodom žalbe podnositelja otpremljen Županijskom sudu u Zadru koji je presudom broj: Gž-1085/08 od 3. veljače 2009., potvrdio prvostupanjsku presudu.

Spis se povodom revizije nalazi kod Vrhovnog suda Republike Hrvatske gdje se vodi pod brojem: Rev-x-332/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je podnijeta Općinskom sudu u Zadru 3. ožujka 1995.

Postupak se povodom revizije vodi pred Vrhovnim sudom pod brojem: Rev-x-332/09.

Ustavni sud utvrđuje da se u konkretnom slučaju, povodom ustavne tužbe podnositelja, uzima u razmatranje razdoblje od 5. lipnja 2006. kao pravnorelevantno, jer je o povredi ustavnog prava podnositelja na suđenje u razumnom roku u istom parničnom postupku već odlučivao Županijski sud u Zadru (odluka broj: Gzp-40/06 od 5. lipnja 2006.).

Ustavna tužba podnijeta je 14. ožujka 2008., a do tog dana parnični postupak nije bio okončan. U konkretnom slučaju pravno relevantno razdoblje završava danom donošenja ustavnosudske odluke u ovom predmetu te je u tom dijelu trajao tri (3) godine, tri (3) mjeseca i dvanaest (12) dana.

4.2. POSTUPANJE NADLEŽNOG SUDA

Postupak se u razmatranom, pravnorelevantnom razdoblju vodio kod Općinskog suda u Zadru koji je16. travnja 2008. donio presudu broj: P-1926/99.

Spis je povodom žalbe podnositelja otpremljen Županijskom sudu u Zadru koji je presudom broj: Gž-1085/08 od 3. veljače 2009., potvrdio prvostupanjsku presudu.

Spis se povodom revizije nalazi kod Vrhovnog suda gdje se vodi pod brojem Rev-x-332/09.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju Ustavnog suda, nije pridonio trajanju postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravnorelevantnom razdoblju vodio u trajanju od tri (3) godine, tri (3) mjeseca i dvanaest (12) dana, te je još uvijek u tijeku. Imajući u vidu ukupno trajanje postupka, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-3371/2009

Zagreb, 17. rujna 2009.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 127/2009-3142